作者：叶梦得
词牌/韵律：贺新郎

paragraphs: 睡起啼莺语。
掩青苔、房栊向晚，乱红无数。
吹尽残花无人见，惟有垂杨自舞。
渐暖霭、初回轻暑。
宝扇重寻明月影，暗尘侵、尚有乘鸾女。
惊旧恨，遽如许。
江南梦断横江渚。
浪黏天、葡萄涨绿，半空烟雨。
无限楼前沧波意，谁采苹花寄取。
但怅望、兰舟容与。
万里云帆何时到，送孤鸿、目断千山阻。
谁为我，唱金缕。

标签：宋词三百首